Knut M. Hansson

Knut Mørch Hansson (født 16. april 1920 i Alexandria i Egypt, død 3. desember 1994) var en norsk skuespiller, sceneinstruktør og debattant.

Liv og virke

Bakgrunn
Knut M. Hansson var sønn av Michael Hansson (1875–1944) og Emilie «Minnie» Christensen (1883–1981), og bror til diplomaten Arthur Mørch Hansson (1910–1969) og skipsrederen Michael Sigfried Mørch Hansson (1912–1988). Begge var motstandsfolk under den andre verdenskrig.

Knut Hansson ble født i Egypt, der faren Michael Hansson var dommer. Da faren tok over som president for Det internasjonale Nansenkontoret, flyttet familien videre til Genève. Først da faren ble sorenskriver i Nedenes i 1931, kom Knut M. Hansson til Norge.

Karriere 
Etter studier i Norge og utlandet begynte Hansson i 1940 som elev ved Det Nye Teater. Under andre verdenskrig deltok han blant annet i Gudbrandsdalen under den tyske invasjonen, og han var med i den senere motstandskampen. Han sa opp jobben ved teatret i 1941, og i september samme år ble han arrestert i Trondheim. Han ble dømt til døden, og satt internert på Møllergata 19 og Grini før han ble sendt til Sachsenhausen.

Høsten 1945 var han tilbake på scenen, denne gang ved det nyåpnede Studioteatret.

Hans avskjedsforestilling fant sted ved Oslo Nye Teater i 1990.

Samfunnsengasjement 
Hansson var svært samfunnsengasjert og opptatt av en rekke ulike saker. I en lang rekke kommentarer, innlegg, artikler og kronikker engasjerte han seg for blant annet Israels sak og vietnamesiske båtflyktningers skjebne. Knut M. Hansson utgav sine erindringer fra krigen i Kurér og fange (1992). I Ilden og lyset (1988) skrev han ned den norske jøden Herman Kahans memoarer.

Familie 
I sitt andre ekteskap ble Knut far til miljøverner og stortingspolitiker Rasmus Johan Michael Hansson (født 1954).

Bibliografi 
 Ilden og lyset, Herman Kahans erindringer, 1988
 Kurer og fange : krigserindringer, 1992

Referanser

Kilder 
 Nekrolog Aftenposten 9. desember 1994
 Store norske leksikons artikkel 
 Hvem er hvem, 1973

Eksterne lenker 
 

Norske forfattere
Norske skuespillere
Personer fra Alexandria
Personer fra Genève
Personer fra Arendal kommune
Norske motstandsfolk under andre verdenskrig
Norske fagforeningspersoner
Norske forfattere av erindringsbøker
Personer dømt til døden
Nordmenn dømt for forbrytelser mot det tyske nazi-regimet
Norske konsentrasjonsleirfanger under andre verdenskrig